DA Den Europæiske Unions Tidende CE 78/478

(2004/C 78 E/0501)

SKRIFTLIG FORESPØRGSEL E-3157/03

af Monica Frassoni (Verts/ALE) til Kommissionen

(24. oktober 2003)

Om: Udvidelse af militærbase i Natura 2000-området La Maddalena på Sardinien

Den 30. september 2003 gav den italienske forsvarsminister tilladelse til udvidelsen af USA's militærbase for atomubåde (projekt nr. USA 080-02) i det sardiske øhav La Maddalena, der er opført på listen over områder af fællesskabsbetydning (ITB000008, et område på 13 240 ha).

Det er planlagt at opføre anlæg på 52 000 kubikmeter og at bygge en 180 meter lang mole i Santo Stefano, der vil medføre en 10 meter bred og 100 meter lang undersøisk konstruktion for at muliggøre fortøjring af andre krigsenheder. Der er også planlagt adskillige andre byggerier (boliger, faciliteter af forskellig art, sportscentre, lagerbygninger osv.) mange andre steder på øen Maddalena.

Den allerede eksisterende militærbase, som der kræves en udvidelse af, ligger i nationalparken i øhavet La Maddalena, og det fremgår ikke, om der er foretaget en vurdering af miljøpåvirkninger ifølge direktiv 92/43/EØF (1) (om bevaring af naturtyper og vilde dyr og planter) eller en vurdering af miljøpåvirkninger ifølge direktiv 97/11/EF (2).

Den omtalte base er ikke en del af det nationale italienske forsvarssystem, og der er derfor ikke tale om et bygningsværk i offentlighedens interesse.

Har Kommissionen kendskab til ovenstående?

Agter Kommissionen at træffe de nødvendige foranstaltninger, hvad angår den manglende overholdelse af direktiv 97/11/EF, 85/337/EØF (3) og 92/43/EØF?

Svar afgivet på Kommissionens vegne af Margot Wallström

(10. december 2003)

Ifølge Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, ændret ved Rådets direktiv 97/11/EF af 3. marts 1997, er medlemsstaterne forpligtet til at træffe de nødvendige foranstaltninger med henblik på, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives et krav om tilladelse og en vurdering af denne indvirkning, inden der gives tilladelse. Direktivets bilag indeholder en liste over projekter, som er omfattet af direktivet.

Projektet om udvidelse af militærbasen ved La Maddalena på Sardinien, som det ærede medlem omtaler, falder ikke under nogen af kategorierne opstillet i direktivets bilag. Direktiv 85/337/EØF med ændringer finder derfor ikke anvendelse i dette specifikke tilfælde.

I artikel 6, stk. 3, i direktiv 92/43/EØF af 21. maj 1992 om bevaring af naturtyper samt vilde dyr og planter er det fastsat, at »Alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.«. Ovenstående bestemmelse gælder SBO (særlige bevaringsområder) og LAF (lokaliteter af fællesskabsbetydning) i henhold til direktiv 92/43/EØF. Med hensyn til fLAF (lokaliteter, der er foreslået som lokaliteter af fællesskabsbetydning) er medlemsstaterne forpligtet til at handle på en måde, så direktivets mål ikke bringes i fare, og dermed sikre, at der træffes foranstaltninger til at forebygge forringelse af foreslåede lokaliteter. For alle lokaliteter, som på grundlag af de videnskabelige kriterier i direktiv 92/43/EØF bør optages på listen over LAF, særlig lokaliteter med prioriterede habitattyper eller arter, er medlemsstaternes myndigheder fra den 10. juni 1998 navnlig pålagt en forpligtelse til at anvende principperne i artikel 6 (stk. 2, 3 og 4) for at undgå forringelse af naturtyperne og levestederne for arterne i de særlige bevaringsområder samt forstyrrelser af de arter og sikre, at alle planer eller projekter, der ikke er direkte forbundet med eller nødvendige for lokalitetens forvaltning, men som kan påvirke en sådan lokalitet væsentligt, vurderes med hensyn til deres virkninger på lokaliteten.

Hvis det projekt, som det ærede medlem omtaler, kan påvirke lokaliteten fLAF ITB010008 Arcipelago La Maddalena væsentligt, burde de italienske myndigheder have efterkommet de ovennævnte forpligtelser i henhold til direktiv 92/43/EØF.

Da Kommissionen ikke har kendskab til den specifikke situation, vil den tage de nødvendige skridt til at indhente detaljerede oplysninger om det spørgsmål, det ærede medlem har bragt på bane, og inden for rammerne af de beføjelser, den har fået overdraget af EF-traktaten, sikre, at fællesskabsretten bliver overholdt.

Skulle Kommissionen nå frem til, at fællesskabsretten overtrædes i det foreliggende tilfælde, vil den som EF-traktatens vogter ikke tøve med at træffe alle de nødvendige foranstaltninger, herunder indlede overtrædelsesprocedurer efter EF-traktatens artikel 226, for at sikre, at den relevante fællesskabsret overholdes.

(1) EFT L 206 af 22.7.1992, s. 7.

(2) EFT L 73 af 14.3.1997, s. 5.

(3) EFT L 175 af 5.7.1985, s. 40.